બંગલામાં પહેલા માળે સાત ઓરડા હતા. ડ્રોઈંગરૂમમાંથી આરસની પહોળી સીડી ચડીને ઉપર જઈએ એટલે જમણી તરફ ત્રણ અને ડાબી બાજુ ચાર ઓરડા હતા. જમણી બાજુ પહેલો ઓરડો આદિત્યનો અને ડાબી બાજુ પહેલો ઓરડો ભાસ્કરનો હતો. એ બંને રૂમ ખાસ્સા વિશાળ હતા. એ સિવાયના ઓરડાઓ પ્રમાણમાં નાના હતા. આદિત્ય અને અલકાને બે સંતાન-અઢાર વર્ષનો આકાશ અને પંદર વર્ષની આકાંક્ષા. એ બંનેએ જમણી તરફના બાકીના બંને રૂમ વહેંચી લીધા હતા. ભાસ્કર અને ભાવિકાને પણ બે સંતાન. ભૌમિક સોળ વર્ષનો અને ચૌદ વર્ષની ભૈરવી. એમણે પણ એમના મા-બાપની પાસેના રૂમ પસંદ કરી લીધા હતા. ડાબી તરફનો છેલ્લો ઓરડો ખાલી હતો. ક્યારેક વધુ મહેમાન હોય ત્યારે જ એ વપરાતો હતો. ચારેય બાળકોને એકબીજાની સાથે સારું બનતું હતું એટલે દિવસ દરમિયાન કોઈ એક ઓરડામાં એ ચારેય સાથે જ ધીંગામસ્તી કરતાં હોય.